John Urho Kemp

John Urho Kemp (18. kesäkuuta 1942 Kalifornia, Yhdysvallat–31. tammikuuta 2010, Berkeley, Yhdysvallat), joka tunnettiin myös nimellä "Crystal John" tai "Cosmic John", oli amerikkalainen suomalaissukuinen outsider-taiteilija, "metafyysinen tutkija" ja vegaani. Hänen pääasialliset taiteelliset tuotoksensa koostuivat "tarjouksista", valokopioiduista lehtisistä, jotka esittelivät kaavoja, piirroksia, mandaloita, taikakuutioita ja runosäkeitä, jotka perustuivat Kempin ajatuksiin jumaluudesta, henkisyydestä ja metafysiikasta. Hän jakoi näitä lehtisiä kaikille kiinnostuneille. Lehtisten lisäksi hän teki myös alkuperäisiä taideteoksia samoista teemoista omaan käyttöönsä. Kemp alkoi tuottaa teoksiaan luultavasti 1970-luvun lopulla. Vaikka hän ei saanut elinaikanaan tunnustusta taiteilijana, hänen töitään on alettu arvostaa hänen kuolemansa jälkeen erityisesti Art Brut -piireissä.

Tunnettu elämäkerta 
	
John Urho Kempin elämästä tiedetään vain vähän, ja suurin osa tiedoista perustuu hänen kuolinpesästään löytyneeseen ansioluetteloon.  John Kemp syntyi 18. kesäkuuta 1942 Kaliforniassa rakennusinsinööri Urho Kempin ja kotiäiti Roberta Kempin perheeseen ainoana lapsena. Hänen isänsä Urho oli kasvanut suomalaisessa maahanmuuttajayhteisössä ja hänen äitinsä Robertan suku oli Kalifornian varhaisia uudisasukkaita. Kemp  oli matemaattisesti lahjakas oppilas ja valmistui vuonna 1959 Berkeley High Schoolista yhtenä matematiikan kunniaopiskelijoista. Hän jatkoi opintojaan Berkeleyn yliopistossa Kaliforniassa, jossa hän suoritti kandidaatin tutkinnon kemiasta ja biokemiasta vuonna 1965.Valmistuttuaan Kemp työskenteli Union Oil Companyn öljynjalostamolla lähes kaksi vuotta ennen kuin erosi tehtävästään opiskellakseen skientologiaa Englannissa ja Los Angelesissa. Hän valmistui skientologian Clearing-kurssilta vuonna 1969. Kemp erosi skientologien piireistä vuonna 1971 kurssimaksujen kulutettua hänen rahansa. Vuosina 1972–1980 hän piti antiikkikauppaa Los Angelesissa. Tänä aikana Kemp oli kiinnostunut metafyysisestä filosofiasta ja hän opiskeli aktiivisesti erilaisia new age -oppeja ja esoteerista filosofiaa. Hän muun muassa osallistui Manly P. Hallin luennoille 1980-luvun alussa. Kemp matkusteli ympäri maailmaa nähdäkseen auringonpimennyksiä ja oli kiinnostunut parantavien kristallien ominaisuuksista. Hänet tunnettiin ahkerana kylpijänä Marinin kuumissa lähteissä Pohjois-Kaliforniassa. Elämänsä loppupuolella Kemp oli jäsenenä Institute of Divine Metaphysical Researchissa.
	
	Kemp kuoli 31. tammikuuta 2010. Kun hänen asuntoaan siivottiin hänen kuolemansa jälkeen, sieltä löydettiin valtava määrä hänen töitään. San Franciscossa asuva Kempin ystävä ja valokuvaaja Aram Muksian tallensi nämä materiaalit ja loi niistä verkkoarkiston, joka on pitänyt yllä kiinnostusta John Urho Kempin töihin.

Taiteilijaura

Tekotavat ja materiaalit 

John Urho Kempin varhaisimmat tunnetut päivätyt teokset ovat 1970-luvun lopulta, Suurin osa hänen teoksistaan on luotu kynällä tai lyijykynällä paperinpalasille. Muutamat hänen teoksensa on muotoiltu taikakuutioiksi, jotka ohjeiden mukaan kopioidaan paperille, joka taitellaan kolmiulotteisiksi muodoiksi kuten sylintereiksi ja kuutioiksi. Jaettavaksi tarkoitetut teokset on piirretty ja kirjoitettu hyvin huolellisesti paperille, minkä jälkeen Kemp kopioi niitä massoittain.  Kemp jakoi töitään ahkerasti ympäristöönsä; hänellä oli tapana jättää kopioita teoksistaan satunnaisesti autojen tuulilaseille ja hänen tiedettiin jakavan niitä kaikille kiinnostuneille tapaamilleen henkilöille. Kempin teosten tarkoituksena oli viestiä Kempin teorioita metafysiikasta, terveydestä, meditaatiosta ja muista hengellisistä aiheista, kuten elämän tarkoituksesta, rakkaudesta ja jumaluudesta. Hänen tyypillisiin töihinsä kuuluvat matemaattiset kaavat, geometriset esineet ja gematriset laskelmat.

Tunnustukset 
	
John Urho Kemp ei saavuttanut merkittävää näkyvyyttä elämänsä aikana, mutta hänen kuoltuaan valokuvaaja Aram Muksian dokumentoi hänen teoksensa internetiin. Kokoelma herätti merkittävää kiinnostusta Kempin tuotantoa kohtaan. Hänen taidettaan on esillä useissa kokoelmissa ympäri maailmaa, ja uusia näyttelyitä suunnitellaan jatkuvasti.

Näyttelyt 
Lähde: 
 The Beauty of the Beast: with John Urho Kemp, Frac Franche-Comté - Cité des Arts, Besançon, Ranska 15.11. 2022 -12.4. 2023.
 Power(less) DOX centre d'art contemporain, Praha, Tšekki 3.6.-6.11.2022.
 do the write thing: read between the lines #3, Ranska. 2.4-22.5.2022.
 Eureka! Centro de arte Oliva, Portugali 23.7.2021-27.8.2022.
 L’homme gris Casino Luxembourg. Luxemburg,  14.11.2020 to 6.6.2021.
 Ojo electrico Casa Encendida, Madrid, Espanja 24.9.2019
 beyond on the edge of the visible and the invisible. Ranska 7.3.-13.4. 2019.
 do the write thing 2 read between the lines.. Ranska 26.4.-2.6. 2018.
 drawing now 2018 Carreau du Temple. Ranska 22.-25.3. 2018.
 The Museum of everything Museum of Old and New Art, Tasmania 17.6.2017-2.4. 2018.
 In abstracto. Ranska 8.6.-15.7. 2017.
 Art Brut A Story of Individual Mythologies, Treger Saint Silvestre Collection, Portugali. 1.1- 26.2.2017
 Brut Now art brut in the technological era, Belfort Museums. Ranska. 29.10.2016-16.1.2017
 Cracking The Code Appleton Square, Lissabon, Portugali 7.10.-7.11.2016
 YIA art fair, Espace Louise 186, Bryssel, Belgia 21.-24.4.2016
 On The Wire by Jean-Hubert Martin. Ranska 9.4.-22.5. 2016.
 PreTENse. Ranska 12.9.-10.10. 2015.
 John Urho Kemp a Bermuda Triangle. Ranska 30.5.-18.7. 2015.
 CHOICES 2015, Palais des Beaux Arts, Pariisi, Ranska 29.-31.5. 2015.
 Outsider Art Festival New York City, USA 2014 ja 2015

Kokoelmat 
 Musée national d’art moderne (Pompidou)
 Antoine Frérot, Ranska
 abcd / Bruno Decharme, Ranska
 Treger Saint Silvestre, Portugali
 Antoine de Galbert, Ranska
 Piet Meyer, Sveitsi
 Amr Shaker, Sveitsi
 Laurent Dumas, Ranska
 Emmanuelle ja Guy Delcourt, Ranska
 Aram Muksian, Yhdysvallat

Lähteet

Aiheesta muualla 
 Crystal John Archive

Visionaariset taiteilijat
Vuonna 1942 syntyneet
Vuonna 2010 kuolleet
Outsider-taiteilijat